Virus de ARN monocatenario de sentido positivo

Os **virus de ARN monocatenario de sentido positivo**, tamén chamados **virus +ssRNA**, (do inglés *positive-single-stranded RNA viruses*), **virus de ARN monocatenario positivo** ou **virus de ARN de febra positiva** son un grupo de virus relacionados que teñen xenomas de ácido ribonucleico (ARN) monocatenario de sentido positivo. O seu xenoma de sentido positivo pode actuar neles como ARN mensaxeiro (ARNm) que pode ser traducido directamente a proteínas virais polos ribosomas da célula hóspede. Os virus de ARN de febra positiva codifican unha ARN polimerase dependente de ARN (RdRp) que se usa durante a replicación do xenoma para sintetizar un antixenoma de sentido negativo, que despois se usa como molde para crear un novo xenoma viral de sentido positivo.

Os virus de ARN monocatenario positivo divídense entre os filos *Kitrinoviricota*, *Lenarviricota* e *Pisuviricota* (que comprenden as clases *Pisoniviricetes* e *Stelpaviricetes*) todos os cales están dentro do reino *Orthornavirae* e o realm *Riboviria*. Son monofiléticos e descenden dun virus de ARN antepasado común. No sistema de clasificación de Baltimore, os virus +ssRNA pertencen ao grupo&nbsp;IV.

Os virus de ARN monocatenario positivo comprenden patóxenos como o virus da hepatite C, virus do Nilo Occidental, virus do dengue, e os coronavirus MERS, SARS e SARS-CoV-2 (causante da COVID-19), así como patóxenos menos graves clinicamente como os coronavirus e rinovirus que causan o arrefriado común.

## Xenoma 
Os xenomas destes virus adoitan conter relativamente poucos xenes, normalmente entre tres e dez, incluíndo un xene para unha ARN polimerase dependente de ARN.

## Replicación 
[miniatura|Ciclo vital do [virus da encefalite xaponesa un virus +ssRNA: adhesión, endocitose, fusión de membranas, decapsidación, tradución, replicación do ARN, ensamblaxe, maduración e liberación viral. ]]

Os virus +ssRNA teñen un material xenético que funciona como xenoma e como de ARN mensaxeiro; pode ser traducido directamente a proteínas polos ribosomas. As primeiras proteínas en expresarse despois da infección serven para as funcións de replicación do xenoma; recrutan o xenoma viral de febra positiva en complexos da replicación viral formados en asociación con membranas intracelulares. Estes complexos conteñen proteínas tanto orixinadas polo virus coma pola célula hóspede, e poden estar asociados coas membranas de diversos organelos, xeralmente do retículo endoplasmático rugoso, pero tamén en membranas derivadas das mitocondrias, vacúolos, o aparato de Golgi, cloroplastos, peroxisomas, membrana plasmática, autofagosomas e novos compartimentos citoplásmicos. A capacidade de recombinación entre virus +ssRNA patóxenos para os humanos é común. A recombinación do ARN parece ser unha importante forza impulsora que determina a arquitectura do xenoma e o curso da evolución viral entre os *Picornaviridae* (por exemplo, poliovirus). Nos *Retroviridae* (por exemplo, VIH), os danos no xenoma parecen evitarse durante a transcrición inversa por cambio de febra, unha forma de recombinación. A recombinación ocorre nos *Coronaviridae* (por exemplo, SARS). A recombinación dos virus de ARN parece ser unha adaptación para copiar a pesar de haber danos no xenoma. A capacidade da ARN polimerase dependente de ARN destes virus para cambiar entre moldes de ARN suxire un modelo de elección de copia da recombinación do ARN que pode ser un mecanismo adaptativo para copiar con danos no xenoma viral. e o virus Sindbis.

## Clasificación 
[miniatura|[Árbore filoxenética coas ramas dos filos salientadas. *Negarnaviricota* (marrón), *Duplornaviricota* (verde), *Kitrinoviricota* (rosa), *Pisuviricota* (azul) e *Lenarviricota* (amarelo). ]]

Os virus de ARN de febra positiva encóntranse en tres filos: *Kitrinoviricota*, *Lenarviricota* e *Pisuviricota*, todos os cales están dentro do reino *Orthornavirae* no realm *Riboviria*. No sistema de clasificación de Baltimore, que agrupa os virus baseándose no modo en que fan a síntese de ARNm, os virus de +ssRNA están no grupo IV.

### *Kitrinoviricota*
O primeiro filo de virus +ssRNA é *Kitrinoviricota*. O filo contén os denominados "supergrupo alfavirus" e "supergrupo flavivirus" xunto con outros virus de xenoma curto. Recoñécense catro clases no filo: *Alsuviricetes*, o supergrupo alfavirus, que conttén un gran número de virus de plantas e virus de artrópodos; *Flasuviricetes*, que contén os flaviviruses, *Magsaviricetes*, que contén os nodavirus e os sinhalivirus; e *Tolucaviricetes*, que principalmente contén virus de plantas.

### *Lenarviricota*
*Lenarviricota* é o segundo filo de virus +ssRNA. Comprende a clase *Leviviricetes*, que infecta procariotas, e os descendentes aparentes dos leviviruses, que infectan  eucariotas. O filo divídese en catro clases: *Leviviricetes*, que contén os levivirus e outros virus relacionados, *Amabiliviricetes*, que contén os narnavirus e os seus relacionados, *Howeltoviricetes*, que contén os mitovirus e os seus relacionados, e *Miaviricetes*, que contén os botourmiavirus e os seus relacionados. Baseándose na análise filoxenética da RdRp, todos os outros virus de ARN considéranse que forman un clado irmán respecto dos *Lenarviricota*.

### *Pisuviricota*
[miniatura|Imaxe de [microscopio electrónico de transmisión con cores falsas dun virión de SARS-CoV-2. Os coronavirus como o SARS-CoV-2 pertencen ao filo *Pisuviricota*.]]
O terceiro filo que contén virus +ssRNA é *Pisuviricota*, que foi chamado informalmente  "supergrupo picornavirus". O filo contén unha grande ensamblaxe de virus de eucariotas que infectan animais, plantas, fungos e protistas. O filo comprende tres clases, dúas das cales conteñen só virus +ssRNA: *Pisoniviricetes*, que contén os nidovirus, picornavirus e sobelivirus, e *Stelpaviricetes*, que contén os potivirus e astrovirus. A terceira clase é *Duplopiviricetes*, cuxos membros son virus de ARN bicatenario que descenden de virus +ssRNA.

## Notas 
## Véxase tamén 
### Outros artigos 
* Virus de ARN bicatenario
* Virus de ARN monocatenario de sentido negativo
* Sentido (bioloxía molecular)